EUROPA-KOMMISSIONEN Bruxelles, den 29.3.2017 COM(2017) 128 final 2017/0056(COD) Forslag til EUROPA-PARLAMENTETS OG RÅDETS FORORDNING om fastsættelse af de forvaltnings-, bevarelses- og kontrolforanstaltninger, der skal anvendes i konventionsområdet for Den Regionale Fiskeriforvaltningsorganisation for det Sydlige Stillehav (SPRFMO)



BEGRUNDELSE 1. BAGGRUND FOR FORSLAGET • Forslagets begrundelse og formål Forslaget tager sigte på gennemførelse i EU-lovgivningen af de bevarelses-, kontrol- og håndhævelsesforanstaltninger, der er vedtaget af Den Regionale Fiskeriforvaltningsorganisation for det Sydlige Stillehav (SPRFMO), som Unionen er kontraherende part i. SPRFMO er den regionale fiskeriforvaltningsorganisation (RFFO), der har ansvaret for forvaltningen af fiskeressourcerne i det sydlige Stillehav og de tilstødende farvande, bortset fra tun og tunlignende arter. SPRFMO har vedtaget nye bevarelses- kontrol- og håndhævelsesforanstaltninger hvert år, siden organisationen trådte sammen første gang i 2013. De seneste foranstaltninger, der skal gennemføres i EU-lovgivningen, og som er omfattet af dette forslag, blev vedtaget af SPRFMO i januar 2017. SPRFMO har beføjelse til at vedtage bevarelses- og forvaltningsforanstaltninger ("CMM"), der er bindende afgørelser, som tager sigte på bevarelse og forvaltning af det fiskeri, der hører under organisationens kompetenceområde. Selv om disse retsakter hovedsagelig er rettet til de kontraherende parter i SPRFMO, kan de omfatte forpligtelser for operatørerne, f.eks. førere af fiskerfartøjer. SPRFMO's bevarelses- og forvaltningsforanstaltninger træder i kraft 90 dage efter meddelelsen af dem og er bindende for de kontraherende parter og skal, for Unionens vedkommende, gennemføres i EU-lovgivningen, for så vidt de ikke allerede er omfattet af denne. • Sammenhæng med de gældende regler på samme område Der er ikke tidligere gennemført SPRFMO-bevarelses- og forvaltningsforanstaltninger i EU-lovgivningen. De væsentligste bestemmelser på politikområdet er fastsat i Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik, Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri og Europa-Parlamentets og Rådets forordning (EU) nr. 1380/2013 om den fælles fiskeripolitik. Fiskerimuligheder for Unionen, som SPRFMO træffer afgørelse om, er ikke omfattet af dette forslag, eftersom foranstaltninger vedrørende fastsættelse af priser, afgifter, støtte og kvantitative begrænsninger samt vedrørende fastsættelse og fordeling af fiskerimuligheder i henhold til artikel 43, stk. 3, i traktaten om Den Europæiske Unions funktionsmåde skal vedtages af Rådet. • Sammenhæng med Unionens politik på andre områder Ikke relevant 2. RETSGRUNDLAG, NÆRHEDSPRINCIPPET OG PROPORTIONALITETSPRINCIPPET • Retsgrundlag Forslaget er baseret på artikel 43, stk. 2, i TEUF, eftersom det indeholder bestemmelser, der er nødvendige for opfyldelsen af den fælles fiskeripolitiks mål. • Nærhedsprincippet (for områder, der ikke er omfattet af enekompetence) Nærhedsprincippet finder ikke anvendelse i denne forbindelse, eftersom forslaget vedrører en bæredygtig udnyttelse samt forvaltning og bevarelse af havets biologiske ressourcer som led i den fælles fiskeripolitiks eksterne dimension. • Proportionalitetsprincippet Den valgte løsningsmodel sikrer gennemførelsen i Unionen af de forpligtelser, der følger af SPRFMO-henstillingerne, uden at gå videre end, hvad der er nødvendigt for at nå det tilsigtede mål. • Valg af retsakt Eftersom en forordning er bindende og gælder umiddelbart i hver medlemsstat, skal den bidrage til, at de foreslåede regler anvendes ensartet i hele Unionen, således at der skabes lige vilkår for alle EU-operatører, der fisker i SPRFMO-konventionsområdet.

3. RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER • Efterfølgende evalueringer/kvalitetskontrol af gældende lovgivning Ikke relevant • Høring af interesserede parter Forslaget har til formål at gennemføre allerede gældende SPRFMO-bevarelses- og forvaltningsforanstaltninger, som er bindende for de kontraherende parter. Både medlemsstaternes eksperter og de interesserede parter høres under forberedelserne til møderne i SPRFMO, hvor disse bevarelses- og forvaltningsforanstaltninger vedtages, ligesom de også høres under forhandlingerne på SPRFMO's årlige møde. Det blev derfor ikke fundet nødvendigt at høre de interesserede parter med henblik på denne forordning om gennemførelse af SPRFMO's bevarelses- og forvaltningsforanstaltninger. • Indhentning og brug af ekspertbistand Ikke relevant • Konsekvensanalyse Eftersom der ikke fastlægges ny politik, er det ikke relevant med en konsekvensanalyse i forbindelse med dette lovgivningsinitiativ. Dette forslag vedrører gældende internationale forpligtelser, der allerede er bindende for Unionen, og som der ikke kræves en konsekvensanalyse af. • Målrettet regulering og forenkling Ikke relevant • Grundlæggende rettigheder Ikke relevant 4. VIRKNINGER FOR BUDGETTET Ikke relevant 5. ANDRE FORHOLD • Planer for gennemførelsen og foranstaltninger til overvågning, evaluering og rapportering Ikke relevant • Forklarende dokumenter (for direktiver) Ikke relevant

• Nærmere redegørelse for de enkelte bestemmelser i forslaget Afsnit I indeholder de almindelige bestemmelser om f.eks. genstand, anvendelsesområde og definitioner. Denne forordning finder først og fremmest anvendelse på EU-fiskerfartøjer, både når de fisker i SPRFMO-konventionsområdet, og når de omlader fangster, som er taget i SPRFMO-konventionsområdet, uden for SPRFMO-konventionsområdet. Den finder også anvendelse på tredjelandsfiskerfartøjer, der anløber en EU-havn, og som har fiskevarer om bord, der er fanget i konventionsområdet. Afsnit II omhandler forvaltnings-, bevarelses- og kontrolforanstaltninger for visse arter. Kapitel I indeholder SPRFMO's bevarelsesforanstaltninger gældende for chilensk hestemakrel. Kapitel II omhandler havfuglebeskyttelsesforanstaltninger. Afsnit III indeholder forvaltnings-, bevarelses- og kontrolforanstaltninger gældende for visse fangstmetoder. Kapitel I omhandler bundfiskeri. Kapitel II omhandler forsøgsfiskeri. Afsnit IV indeholder fælles kontrolforanstaltninger. Kapitel I omhandler tilladelser til fiskerfartøjer og SPRFMO's fartøjsregister. Kapitel II indeholder bestemmelser om omladning, både almindelige bestemmelser, bestemmelser om forhåndsmeddelelse, overvågning af omladning og meddelelse efter omladning. Kapitel III omhandler dataindsamling og rapportering. Kapitel IV indeholder bestemmelser om overvågnings- og observatørprogrammer. Kapitel V omhandler inspektion i EU-havne af tredjelandsfiskerfartøjer, der har varer om bord, der er fanget i SPRFMO-området, navnlig bestemmelser om udpegelse af kontaktpunkter og havne, proceduren for forhåndsmeddelelse og kriterierne for inspektion og inspektionsproceduren. Dette kapitel indeholder også bestemmelser om den procedure, der skal følges, hvis der under inspektionen konstateres forhold, der tyder på overtrædelser. Kapitel VI indeholder regler om overholdelse og håndhævelse af reglerne, navnlig rundsendelse af oplysninger om ulovligt, ureguleret og urapporteret fiskeri (IUU-fiskeri), foranstaltninger, der skal træffes over for fiskerfartøjer, der er opført på SPRFMO's liste over IUU-fartøjer, og regler om, hvordan tilfælde af manglende overholdelse skal gribes an. Afsnit V indeholder de afsluttende bestemmelser, om f.eks. fortrolig behandling af elektroniske rapporter og meddelelser, proceduren for ændring af bestemmelserne, udøvelse af de delegerede beføjelser samt gennemførelse og ikrafttræden. 2017/0056 (COD) Forslag til EUROPA-PARLAMENTETS OG RÅDETS FORORDNING om fastsættelse af de forvaltnings-, bevarelses- og kontrolforanstaltninger, der skal anvendes i konventionsområdet for Den Regionale Fiskeriforvaltningsorganisation for det Sydlige Stillehav (SPRFMO) EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 43, stk. 2, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg, under henvisning til udtalelse fra Regionsudvalget, efter den almindelige lovgivningsprocedure, og ud fra følgende betragtninger: (1)Den fælles fiskeripolitik, hvis regler er fastsat i Europa-Parlamentets og Rådets forordning (EU) nr. 1380/2013, har til formål at sikre, at havets biologiske ressourcer udnyttes på en miljømæssigt, økonomisk og socialt bæredygtig måde på langt sigt. (2)Unionen har ved afgørelse 98/392/EF godkendt De Forenede Nationers havretskonvention, der indeholder visse principper og regler for bevarelse og forvaltning af havets levende ressourcer. Som led i sine mere generelle internationale forpligtelser deltager Den Europæiske Union i bestræbelserne på at bevare fiskebestandene i de internationale farvande.

(3)Unionen har i henhold til Rådets afgørelse 2012/130/EU siden den 26. juli 2010 været kontraherende part i konventionen om bevarelse og forvaltning af højsøfiskeressourcerne i det sydlige Stillehav (i det følgende benævnt "SPRFMO-konventionen"), hvorved Den Regionale Fiskeriforvaltningsorganisation for det Sydlige Stillehav (SPRFMO) er oprettet. (4)Inden for rammerne SPRFMO er Kommissionen for Den Regionale Fiskeriforvaltningsorganisation for det Sydlige Stillehav ansvarlig for vedtagelsen af foranstaltninger, som skal sikre den langsigtede bevarelse og bæredygtige udnyttelse af fiskeressourcerne ved hjælp af en forsigtighedstilgang og en økosystembaseret tilgang til fiskeriforvaltning og dermed beskytte de marine økosystemer, hvor disse ressourcer forekommer. Sådanne foranstaltninger kan blive bindende for Unionen. (5)Det bør sikres, at de bevarelses- og forvaltningsforanstaltninger, der er vedtaget af SPRFMO, gennemføres fuldt ud i EU-lovgivningen og således gennemføres ensartet og effektivt i hele Unionen. (6)SPRFMO har beføjelse til at vedtage bevarelses- og forvaltningsforanstaltninger for det fiskeri, der hører under organisationens kompetenceområde, som er bindende for de kontraherende parter. Disse retsakter er hovedsagelig rettet til de kontraherende parter i SPRFMO og omfatter forpligtelser for operatørerne, f.eks. førere af fiskerfartøjer. (7)Denne forordning bør ikke omfatte de fiskerimuligheder, som SPRFMO træffer afgørelse om, eftersom sådanne fiskerimuligheder tildeles inden for rammerne af den årlige forordning om fiskerimuligheder, som vedtages i henhold til traktatens artikel 43, stk. 3. (8)For hurtigt at kunne indarbejde kommende bindende ændringer af SPRFMO's bevarelses- og forvaltningsforanstaltninger i EU-lovgivningen bør Kommissionen tillægges beføjelser til at vedtage retsakter i henhold til artikel 290 i traktaten om Den Europæiske Unions funktionsmåde med henblik på at ændre bilagene til og de relevante artikler i denne forordning. Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet. (9)For at sikre, at den fælles fiskeripolitik overholdes, er der på EU-plan vedtaget lovgivning, i henhold til hvilken der oprettes en ordning for kontrol, inspektion og håndhævelse, som også omfatter bekæmpelse af ulovligt, urapporteret og ureguleret fiskeri (IUU-fiskeri). (10)Der er navnlig tale om Rådets forordning (EF) nr. 1224/2009, hvorved der oprettes en EU-ordning for kontrol, inspektion og håndhævelse baseret på en global og integreret strategi, der sikrer, at alle regler i den fælles fiskeripolitik overholdes, og Kommissionens gennemførelsesforordning (EU) nr. 404/2011, hvori der fastsættes gennemførelsesbestemmelser til forordning (EF) nr. 1224/2009. Ved Rådets forordning (EF) nr. 1005/2008 oprettes der en EF-ordning, der skal forebygge, afværge og standse ulovligt, urapporteret og ureguleret fiskeri. Ved nævnte forordninger gennemføres allerede en række af de bestemmelser, der er fastsat i SPRFMO's bevarelses- og forvaltningsforanstaltninger. Disse bestemmelser bør derfor ikke gentages i nærværende forordning. (11)Ved artikel 15, stk. 1, i forordning (EU) nr. 1380/2013 indføres der med virkning fra den 1. januar 2015 en landingsforpligtelse for fiskeriet efter små og store pelagiske arter, fiskeriet efter fisk til industriformål og fiskeriet efter laks i Østersøen. I henhold til samme forordnings artikel 15, stk. 2, berører landingsforpligtelsen imidlertid ikke Unionens internationale forpligtelser, som f.eks. de forpligtelser, der følger af SPRFMO's bevarelses- og forvaltningsforanstaltninger — VEDTAGET DENNE FORORDNING: AFSNIT I Almindelige bestemmelser Artikel 1 Genstand Ved denne forordning fastsættes forvaltnings-, bevarelses- og kontrolforanstaltninger for fiskeriet efter fælles fiskebestande i konventionsområdet for Den Regionale Fiskeriforvaltningsorganisation for det Sydlige Stillehav (SPRFMO). Artikel 2 Anvendelsesområde Denne forordning finder anvendelse på: a) EU-fiskerfartøjer, der udøver deres aktiviteter i SPRFMO-konventionsområdet som defineret i konventionens artikel 5

b)EU-fiskerfartøjer, der omlader fiskevarer, der er fanget i SPRFMO-konventionsområdet c) tredjelandsfiskerfartøjer, når de anmoder om tilladelse til anløb af eller er genstand for inspektion i en EU-havn og har fiskevarer om bord, som er fanget i SPRFMO-konventionsområdet. Artikel 3 Definitioner I denne forordning forstås ved: (1)"SPRFMO-konventionsområdet": højsøområdet syd for 10°N, nord for CCAMLR-konventionsområdet som defineret i konventionen om bevarelse af de marine levende ressourcer i Antarktis, øst for SIOFA-konventionsområdet som defineret i fiskeriaftalen for det sydlige Indiske Ocean og vest for de sydamerikanske staters fiskerijurisdiktionsområder (2)"fiskerfartøj": et fartøj, uanset størrelse, der anvendes til eller er beregnet til erhvervsmæssig udnyttelse af fiskeressourcer, herunder hjælpefartøjer, fabriksfartøjer, fartøjer, der deltager i omladning, samt transportfartøjer, der er udstyret til transport af fiskevarer, med undtagelse af containerskibe (3)"SPRFMO-fiskeressourcer": alle havets biologiske ressourcer i SPRFMO-konventionsområdet, undtagen: a) sedentære arter for så vidt som de er omfattet af kyststaternes nationale jurisdiktion, jf. artikel 77, stk. 4, i De Forenede Nationers havretskonvention af 10. december 1982 ("det følgende benævnt konventionen af 1982") b) stærkt vandrende arter, som er opført i bilag I til konventionen af 1982 c) anadrome og katadrome arter d) havpattedyr, havkrybdyr og havfugle (4)"fiskevarer": akvatiske organismer, der stammer fra enhver form for fiskeri i SPRFMO-konventionsområdet, eller varer, der er fremstillet heraf (5)"fiskeri": sporing af fisk, udsætning, sætning, træk og indhaling af fiskeredskaber, ombordtagning af fangst, omladning, opbevaring om bord, forarbejdning om bord, overførsel og landing af fisk og fiskevarer (6)"bundfiskeri": fiskeri fra ethvert fartøj med et hvilket som helst redskab, der sandsynligvis kommer i kontakt med havbunden eller bentiske organismer som led i det normale fiskeri (7)"bundfiskeriområdet": det geografiske område i SPRFMO-konventionsområdet, hvor der udøves bundfiskeri i en bestemt periode (8)"udkast til SPRFMO's liste over IUU-fartøjer": den første liste over fiskerfartøjer, som formodes at have udøvet ulovligt, urapporteret eller ureguleret fiskeri (IUU-fiskeri), der er opstillet af SPRFMO's sekretariat og forelagt SPRFMO's komité for gennemførelse og tekniske spørgsmål til behandling (9)"forsøgsfiskeri": et fiskeri, der ikke har været udøvet, eller som ikke har været udøvet med en bestemt redskabstype eller ved hjælp af en bestemt fangstmetode i de foregående 10 år (10)"veletableret fiskeri": et fiskeri, der ikke har været lukket, og som har været udøvet eller været udøvet med en bestemt redskabstype eller ved hjælp af en bestemt fangstmetode i de foregående 10 år (11)"IUU-fiskeri": ulovligt, urapporteret eller ureguleret fiskeri som defineret i artikel 2 i forordning (EF) nr. 1005/2008

(12)"samarbejdende ikke-kontraherende part i SPRFMO": en stat eller en fiskerienhed, der ikke er kontraherende part i SPRFMO-konventionen, men som har vedtaget at samarbejde fuldt ud i gennemførelsen af de bevarelses- og forvaltningsforanstaltninger, som vedtages af SPRFMO (13)"SPRFMO's fartøjsregister": den liste over fiskerfartøjer med tilladelse til at fiske i konventionsområdet, som ajourføres af SPRFMO's sekretariat og meddeles de kontraherende parter og de samarbejdende ikke-kontraherende parter i SPRFMO (14)"omladning": overførsel af en del af eller alle fiskevarer om bord på et fiskerfartøj til et andet fiskerfartøj (15)"andre sårbare arter": de arter, der er opført i bilag XIII (16)"sårbart marint økosystem": et marint økosystem, der bl.a. omfatter rev, undersøiske bjerge, hydrotermiske væld, koldtvandskoraller og koldtvandssvampebunde, og hvis integritet ifølge de bedste foreliggende videnskabelige oplysninger og forsigtighedsprincippet risikerer at blive udsat for en betydelig negativ påvirkning ved fysisk kontakt med bundredskaber i forbindelse med normalt fiskeri. Afsnit II Forvaltnings-, bevarelses- og kontrolforanstaltninger for visse arter Kapitel I Chilensk hestemakrel (Trachurus murphyi) Artikel 4 Forvaltning af fiskeriet efter chilensk hestemakrel 1. I henhold til artikel 15 i forordning (EF) nr. 1006/2008 skal de enkelte medlemsstater lukke fiskeriet efter chilensk hestemakrel for fiskerfartøjer, der fører deres flag, når disse fartøjers samlede fangst når op på 100 % af deres fangstbegrænsning. 2. Medlemsstaterne meddeler straks Kommissionen datoen for lukning af fiskeriet. Kommissionen videresender straks oplysningerne til SPRFMO’s sekretariat. Artikel 5 Observatørdækning i fiskeriet efter chilensk hestemakrel Medlemsstaterne sikrer en observatørdækning på mindst 10 % på fangstrejser, der foretages af fiskerfartøjer, der fører deres flag. For fiskerfartøjer, der højst foretager to rejser, beregnes observatørdækningen på 10 % på grundlag af aktive fiskedage for trawlere og på grundlag af sæt for notfartøjer. Artikel 6 Indberetning af data om chilensk hestemakrel 1. Medlemsstaterne meddeler senest den 15. i hver måned Kommissionen de fangster af chilensk hestemakrel, der er taget i den foregående måned, jf. artikel 33 i forordning (EF) nr. 1224/2009

2. I tillæg til oplysningerne i stk. 1 meddeler medlemsstaterne Kommissionen følgende data om fiskeriet efter chilensk hestemakrel: a) senest den 5. i hver måned listen over de af deres fiskerfartøjer, der har deltaget i omladning i den foregående måned. Kommissionen videresender oplysningerne til SPRFMO's sekretariat senest 20 dage efter udgangen af den pågældende måned b) senest 5 dage efter udgangen af hvert kvartal FOS-dataene for fiskerfartøjer, der har fisket eller deltaget i omladning i det foregående kvartal. Kommissionen videresender oplysningerne til SPRFMO's sekretariat senest 10 dage efter udgangen af hvert kvartal c) 45 dage før mødet i SPRFMO's videnskabelige komité den årlige videnskabelige rapport for det foregående år. Kommissionen sender disse oplysninger til SPRFMO's sekretariat senest 30 dage før mødet i SPRFMO's videnskabelige komité. 3.Senest den 30. september hvert år sender Kommissionen SPRFMO's sekretariat oplysninger om det foregående års fangster angivet i levende vægt. Kapitel II Havfugle Artikel 7 Havfuglebeskyttelsesforanstaltninger for langlinefartøjer 1. Alle EU-fiskerfartøjer, der anvender langliner, skal anvende de havfuglebeskyttelsesforanstaltninger, der er fastsat i denne artikel. 2. Alle EU-fiskerfartøjer, der anvender langliner til bundfiskeri, skal rigge linerne med synk og anvende toriliner. 3.EU-fiskerfartøjer må ikke sætte langliner, når det er mørkt, eller smide fiskeaffald over bord i forbindelse med sæt og indhaling. 4. Linerne rigges med synk som beskrevet i bilag I. 5. Skræmmelinerne rigges som beskrevet i bilag II. 6.EU-fiskerfartøjer må ikke smide fiskeaffald over bord i forbindelse med sæt og indhaling. Hvis det ikke er muligt at overholde dette forbud, smides affaldet over bord i batcher i et tidsrum på to timer eller længere. Artikel 8 Havfuglebeskyttelsesforanstaltninger for trawlere 1.Alle EU-fiskerfartøjer, der anvender trawlredskaber, skal anvende de havfuglebeskyttelsesforanstaltninger, der er fastsat i denne artikel. 2.EU-fiskerfartøjerne anvender to toriliner under fiskeriet eller, hvis fiskeriet gør det umuligt i praksis at anvende toriliner, anvender de skræmmebomme ("bird baffler").

3.Skræmmebommene rigges som beskrevet i bilag III. 4.EU-fiskerfartøjer må ikke smide fiskeaffald over bord i forbindelse med sæt og indhaling. 5.EU-fiskerfartøjerne forarbejder fiskeaffaldet til fiskemel og beholder alt affald om bord, idet en eventuel udledning begrænses til flydende udledning/sumpvand. Hvis det ikke er muligt at overholde dette forbud, smides affaldet over bord i batcher i et tidsrum på to timer eller længere. 6.Nettene renses efter hvert træk for at fjerne indfiltrede fisk og bentisk materiale med henblik på at hindre fuglene i at komme i kontakt med redskaberne under fiskeriet. 7.Den tid, hvor nettet befinder sig i vandoverfladen under indhaling, begrænses mest muligt ved hjælp af korrekt vedligeholdelse af spil og god arbejdspraksis på dækket. Artikel 9 Indberetning af data om havfugle I den årlige videnskabelige rapport, som medlemsstaterne skal forelægge Kommissionen 45 dage før mødet i SPRFMO's videnskabelige komité, anfører de følgende oplysninger: a)de havfuglebeskyttelsesforanstaltninger, som hvert fiskerfartøj, der fører deres flag og fisker i SPRFMO-konventionsområdet, har anvendt b)i hvilket omfang observatørdækningen har fokuseret på registrering af bifangster af havfugle. Afsnit III Forvaltnings-, bevarelses- og kontrolforanstaltninger for visse fangstmetoder Kapitel I Bundfiskeri Artikel 10 Bundfiskeritilladelse 1. Medlemsstaterne giver ikke fiskerfartøjer, der fører deres flag, tilladelse til at udøve bundfiskeri uden forhåndstilladelse fra SPRFMO. 2. En medlemsstat, der har til hensigt at udøve bundfiskeri i konventionsområdet, sender Kommissionen en anmodning senest 45 dage før det møde i SPRFMO's videnskabelige komité, som den ønsker sin anmodning behandlet på. Kommissionen videresender anmodningen til SPRFMO's sekretariat senest 30 dage før mødet i SPRFMO's videnskabelige komité. Anmodningen skal indeholde følgende: a)oplysninger om bundfiskeriområdet som beregnet af den pågældende medlemsstat på grundlag af dokumenterede bundfiskerifangster eller dokumenteret bundfiskeriindsats i SPRFMO-konventionsområdet i perioden 1. januar 2002 - 31. december 2006

b)oplysninger om den gennemsnitlige fangst i perioden 1. januar 2002-31. december 2006 c)en konsekvensanalyse af bundfiskeriet d)en vurdering af, om de foreslåede aktiviteter bidrager både til en bæredygtig forvaltning af målarter og ikke-målarter, der tages som bifangst, og til beskyttelsen af de marine økosystemer, som disse ressourcer forekommer i, bl.a. ved at forhindre en betydelig negativ påvirkning af sårbare marine økosystemer. 3.Den konsekvensanalyse, der er omhandlet i stk. 2, litra c), gennemføres i overensstemmelse med FN's Fødevare- og Landbrugsorganisations (FAO's) retningslinjer for dybhavsfiskeri, og der tages i forbindelse hermed hensyn til SPRFMO's standard for konsekvensanalyse af bundfiskeri og områder, hvor der forekommer eller sandsynligvis forekommer sårbare marine økosystemer. 4. Kommissionen meddeler den berørte medlemsstat SPRFMO's afgørelse om, hvorvidt der gives tilladelse til bundfiskeri i den del af SPRFMO-konventionsområdet, som konsekvensanalysen er foretaget for, herunder eventuelle betingelser, der er knyttet hertil, og relevante foranstaltninger, som tager sigte på at forhindre en betydelig negativ påvirkning af sårbare marine økosystemer. 5.Medlemsstaterne sørger for, at de analyser, der er omhandlet i stk. 2, litra c), ajourføres, hvis der sker ændringer i fiskeriet, som kan påvirke sårbare marine økosystemer, og de meddeler Kommissionen sådanne oplysninger, så snart de foreligger, med henblik på videresendelse til SPRFMO's sekretariat. Artikel 11 Bundfiskeri, der foregår uden for bundfiskeriområdet, eller som overskrider referenceperiodens fangstniveauer 1. Medlemsstaterne giver ikke fiskerfartøjer, der fører deres flag, tilladelse til at udøve bundfiskeri, der foregår uden for bundfiskeriområdet, eller som overskrider referenceperiodens fangstniveauer, uden forhåndstilladelse fra SPRFMO. 2. En medlemsstat, der har til hensigt at fiske uden for bundfiskeriområdet, eller som har til hensigt at overskride det gennemsnitlige fangstniveau, der er omhandlet i artikel 10, stk. 2, litra b), sender Kommissionen en anmodning 80 dage før det årlige møde i SPRFMO's videnskabelige komité, som den ønsker sin anmodning behandlet på. Kommissionen videresender anmodningen til SPRFMO's sekretariat senest 60 dage før mødet i SPRFMO's videnskabelige komité. Anmodningen skal indeholde følgende: a)en konsekvensanalyse af bundfiskeriet b)en vurdering af, om de foreslåede aktiviteter bidrager både til en bæredygtig forvaltning af målarter og ikke-målarter, der tages som bifangst, og til beskyttelsen af de marine økosystemer, som disse ressourcer forekommer i, bl.a. ved at forhindre en betydelig negativ påvirkning af sårbare marine økosystemer. 3. Den konsekvensanalyse, der er omhandlet i stk. 2, litra a), gennemføres i overensstemmelse med FN's Fødevare- og Landbrugsorganisations (FAO's) retningslinjer for dybhavsfiskeri, og der tages i forbindelse hermed hensyn til SPRFMO's standard for konsekvensanalyse af bundfiskeri og områder, hvor der forekommer eller sandsynligvis forekommer sårbare marine økosystemer. 4. Kommissionen meddeler den berørte medlemsstat SPRFMO's afgørelse om, hvorvidt der gives tilladelse til bundfiskeri i den del af SPRFMO-konventionsområdet, som konsekvensanalysen er gennemført for, herunder eventuelle betingelser, der er knyttet hertil, og relevante foranstaltninger, som tager sigte på at forhindre en betydelig negativ påvirkning af sårbare marine økosystemer. 5.Medlemsstaterne sørger for, at analyserne ajourføres, hvis der sker ændringer i fiskeriet, som kan påvirke sårbare marine økosystemer, og de meddeler Kommissionen sådanne oplysninger, så snart de foreligger, med henblik på videresendelse til SPRFMO's sekretariat. Artikel 12 Bundfiskeri og sårbare marine økosystemer 1. Indtil SPRFMO's videnskabelige komité har udarbejdet rådgivning om tærskelværdier, fastsætter medlemsstaterne under hensyntagen til punkt 68 i FAO's retningslinjer for dybhavsfiskeri tærskelværdier for fiskerfartøjer, der fører deres flag, for kontakt med sårbare marine økosystemer. 2. Medlemsstaterne pålægger fiskerfartøjer, der fører deres flag, at indstille bundfiskeriet inden for fem sømil fra ethvert område i SPRFMO-konventionsområdet, hvor kontakten overskrider de tærskelværdier, der er fastsat i henhold til stk. 1. Medlemsstaterne indberetter kontakt med sårbare marine økosystemer til Kommissionen på grundlag af de retningslinjer, der er fastsat i bilag IV. Kommissionen videresender straks disse oplysninger til SPRFMO's sekretariat. Artikel 13

Observatørdækning af bundfiskeriet Medlemsstaterne sørger for en observatørdækning på trawlere, der fører deres flag og udøver bundfiskeri, på 100 % og på mindst 10 % på fiskerfartøjer, der anvender andre bundfiskeredskaber. Artikel 14 Indberetning af bundfiskeridata 1. Senest den 15. i hver måned meddeler medlemsstaterne Kommissionen de månedlige fangster af bundfiskearter, der er taget i den foregående måned, jf. artikel 33 i forordning (EF) nr. 1224/2009. 2.Senest 15 dage efter udgangen af hver måned meddeler medlemsstaterne Kommissionen en liste over de fiskerfartøjer, der fører deres flag og fisker aktivt, og de fiskerfartøjer, der fører deres flag og deltager i omladning. Kommissionen videresender oplysningerne til SPRFMO's sekretariat, senest 5 dage efter at den har modtaget dem. 3.Senest 5 dage efter udgangen af hvert kvartal meddeler medlemsstaterne Kommissionen alle FOS-data vedrørende det foregående kvartal. Kommissionen videresender oplysningerne til SPRFMO's sekretariat senest 10 dage efter udgangen af hvert kvartal. 4.Medlemsstaterne forbyder fiskerfartøjer, der fører deres flag, at deltage i bundfiskeri, hvis de krævede minimumsoplysninger om fiskerfartøjsidentifikation, der er omhandlet i bilag V, ikke er meddelt. Kapitel II Forsøgsfiskeri Artikel 15 Anmodning om tilladelse til forsøgsfiskeri 1.En medlemsstat, der ønsker at give et fiskerfartøj, der fører dens flag, tilladelse til at udøve forsøgsfiskeri, sender senest 80 dage før mødet i SPRFMO's videnskabelige komité Kommissionen følgende: a) en ansøgning med de oplysninger, der er anført i bilag V b) en fiskeriplan i overensstemmelse med bilag VI med tilsagn om overholdelse af kravene vedrørende dataindsamlingsplanen i artikel 16, stk. 3, 4 og 5. 2. Senest 60 dage før mødet i SPRFMO's videnskabelige komité videresender Kommissionen ansøgningen til SPRFMO-kommissionen og fiskeriplanen til SPRFMO's videnskabelige komité. 3. Kommissionen underretter medlemsstaterne om SPRFMO's afgørelse om, hvorvidt der gives tilladelse til at udøve forsøgsfiskeri. Artikel 16

Tilladelse til forsøgsfiskeri 1. Medlemsstaterne giver ikke fiskerfartøjer, der fører deres flag, tilladelse til at udøve forsøgsfiskeri uden forhåndstilladelse fra SPRFMO. 2. Medlemsstaterne sikrer, at fiskerfartøjer, der fører deres flag, kun udøver forsøgsfiskeri i overensstemmelse med den fiskeriplan, der er godkendt af SPRFMO. 3. Medlemsstaterne sørger for, at de data, der kræves i henhold til SPRFMO's dataindsamlingsplan, meddeles Kommissionen med henblik på videresendelse til SPRFMO's sekretariat. 4. Medlemsstaternes fiskerfartøjer med tilladelse til at deltage i forsøgsfiskeri, må ikke fortsætte det relevante forsøgsfiskeri, medmindre de data, der er specificeret i SPRFMO's dataindsamlingsplan, er sendt til SPRFMO's sekretariat for den seneste sæson, hvori fiskeriet blev udøvet, og den videnskabelige komité har haft mulighed for at gennemgå dataene. 5. Medlemsstater, hvis fiskerfartøjer deltager i forsøgsfiskeri, sørger for, at hvert fiskerfartøj, der fører deres flag, medfører en eller flere uafhængige observatører om bord, således at der kan indsamles data i overensstemmelse med SPRFMO's dataindsamlingsplan. Artikel 17 Udskiftning af fiskerfartøjer i forsøgsfiskeri 1. Uanset artikel 15 og 16, kan medlemsstaterne give et fartøj, der fører deres flag, og som ikke er opført i fiskeriplanen, tilladelse til at deltage i forsøgsfiskeri, hvis et EU-fiskerfartøj, der er opført i fiskeriplanen, er forhindret i at fiske af legitime driftsmæssige årsager eller som følge af force majeure. I sådanne tilfælde underretter de pågældende medlemsstater straks Kommissionen herom, idet de sender: a)fuldstændige oplysninger om erstatningsfartøjet b)en omfattende redegørelse for årsagerne til udskiftningen samt eventuel relevant dokumentation c)specifikationer for og en fyldestgørende beskrivelse af de redskabstyper, som erstatningsfartøjet skal anvende. 2. Kommissionen videresender straks oplysningerne til SPRFMO's sekretariat. Afsnit IV Fælles kontrolforanstaltninger Kapitel I Tilladelser Artikel 18 Fartøjsregister

1. Senest den 15. november hvert år sender medlemsstaterne Kommissionen en liste over fiskerfartøjer, der fører deres flag og har tilladelse til at fiske i SPRFMO-konventionsområdet i det følgende år, med henblik på videresendelse til SPRFMO's sekretariat, herunder de oplysninger, der er omhandlet i bilag V. Medlemsstaterne tager hensyn til, om fiskerfartøjerne og operatørerne tidligere har overholdt reglerne, når de overvejer udstedelsen af tilladelser til at fiske i SPRFMO-konventionsområdet. 2. Medlemsstaterne meddeler Kommissionen, hvilke fiskerfartøjer under deres flag der har tilladelse til at fiske i konventionsområdet, senest 20 dage før et sådant fartøj første gang sejler ind i SPRFMO-konventionsområdet. Kommissionen sender oplysningerne til SPRFMO's sekretariat senest 15 dage før første indsejling i SPRFMO-konventionsområdet. 3.Medlemsstaterne sørger for, at oplysningerne om fiskerfartøjer, der fører deres flag, og som har tilladelse til at fiske i SPRFMO-konventionsområdet, er ført ajour. Eventuelle ændringer meddeles Kommissionen, senest 10 dage efter at ændringen har fundet sted. Kommissionen videresender oplysningerne til SPRFMO's sekretariat, senest 5 dage efter at den har modtaget dem. 4. Trækkes en tilladelse tilbage, gives der afkald på den, eller er der andre omstændigheder, som gør tilladelsen ugyldig, underretter medlemsstaterne straks Kommissionen herom, således at den kan underrette SPRFMO's sekretariat herom senest 3 dage efter den dato, hvor tilladelsen blev ugyldig. 5. Uanset artikel 15, stk. 1, i forordning (EU) nr. 1380/2013 må EU-fiskerfartøjer, der ikke er opført i SPRFMO's fartøjsregister, ikke deltage i fiskeri efter arter, der tages i SPRFMO-konventionsområdet. Kapitel II Omladning Artikel 19 Almindelige bestemmelser om omladning 1. Dette kapitel finder anvendelse på følgende typer omladninger: a)omladninger, der udføres i SPRFMO-konventionsområdet af SPRFMO-fiskeressourcer og andre arter, der er fanget sammen med disse ressourcer i SPRFMO-konventionsområdet b)omladninger, der udføres uden for SPRFMO-konventionsområdet af SPRFMO-fiskeressourcer og andre arter, der er fanget sammen med disse ressourcer i SPRFMO-konventionsområdet. 2. Omladning til havs og i havn må kun finde sted mellem fiskerfartøjer, der er opført i SPRFMO's fartøjsregister. 3. Overførsel til havs i SPRFMO-konventionsområdet af brændstof, besætning, redskaber og andre forsyninger må kun finde sted mellem fiskerfartøjer, der er opført i SPRFMO's fartøjsregister. 4. Denne artikel berører ikke artikel 21 og 22 i forordning (EF) nr. 1224/2009 og artikel 4, stk. 3 og 4, i forordning (EF) nr. 1005/2008. 5. Det er forbudt at foretage omladning til havs i EU-farvande af SPRFMO-fiskerressourcer og andre arter, der er fanget sammen med disse ressourcer i SPRFMO-konventionsområdet. Artikel 20 Meddelelse om omladning af chilensk hestemakrel og demersale arter 1. Uanset hvor omladningen finder sted, hvis der er tale om omladning af chilensk hestemakrel og demersale arter, der er fanget i SPRFMO-konventionsområdet af fiskerfartøjer, der fører en medlemsstats flag, sørger medlemsstatens myndigheder for samtidig fremsendelse til Kommissionen og SPRFMO's sekretariat af følgende oplysninger:

a) en meddelelse om, at fiskerfartøjerne har til hensigt at foretage en omladning, hvori angives en 14-dagesperiode, som omladningen af chilensk hestemakrel og demersale arter, der er fanget i SPRFMO-konventionsområdet forventes at finde sted i, idet meddelelsen skal være modtaget 7 dage før den første dag i 14-dagesperioden b) en meddelelse om selve omladningen, som skal være modtaget senest 12 timer før det forventede omladningstidspunkt. Medlemsstaten kan give EU-fiskerfartøjets operatør tilladelse til at sende disse oplysninger direkte til SPRFMO's sekretariat på betingelse af, at de samtidig sendes til Kommissionen. 2. Den meddelelse, der er omhandlet i stk. 1, skal indeholde de relevante foreliggende oplysninger om omladningen, herunder forventet dato og tidspunkt, forventet position, fiskeri og oplysninger om de deltagende EU-fiskerfartøjer, jf. bilag VII. Artikel 21 Overvågning af omladning af chilensk hestemakrel og demersale arter 1. Er der en observatør om bord på det lossende eller det modtagende EU-fiskerfartøj, overvåger observatøren omladningen. Observatøren udfylder SPRFMO-omladningslogbogen i overensstemmelse med bilag VIII til bekræftelse af, hvilken mængde og hvilke arter fiskevarer der omlades, og sender de kompetente myndigheder i den medlemsstat, hvis flag det observerede fartøj fører, en kopi af logbogen. 2. Den medlemsstat, hvis flag fiskerfartøjet fører, sender Kommissionen de data, som observatøren har registreret i omladningslogbogen, senest 10 dage efter at observatøren er gået fra borde. Kommissionen videresender oplysningerne til SPRFMO's sekretariat, senest 15 dage efter at observatøren er gået fra borde. 3. For at kunne foretage en korrekt kontrol af mængden af fiskevarer og arter, der omlades, skal observatøren have uindskrænket adgang til det observerede EU-fiskerfartøj, herunder besætning, redskaber, udstyr, optegnelser og fiskelastrum. Artikel 22 Oplysninger, der skal indberettes efter omladning af chilensk hestemakrel og demersale arter 1. De medlemsstater, der deltager i omladningen, meddeler samtlige oplysninger herom til SPRFMO's sekretariat og Kommissionen samtidig, jf. bilag IX, senest 7 dage efter at omladningen har fundet sted. 2. Medlemsstaterne kan give fiskerfartøjets operatør tilladelse til at sende oplysningerne i stk. 1 direkte til SPRFMO's sekretariat elektronisk på betingelse af, at de samtidig sendes til Kommissionen. Enhver anmodning om præcisering, som EU-fiskerfartøjets operatør modtager fra SPRFMO's sekretariat, videresendes til Kommissionen. Kapitel III Dataindsamling og -indberetning Artikel 23 Dataindsamling og -indberetning 1. I tillæg til de dataindberetningskrav, der er fastsat i artikel 6, 9, 12, 14, 16, 21 og 22, meddeler de medlemsstater, der fisker i SPRFMO-konventionsområdet, Kommissionen de data, der er fastsat i nærværende artikels stk. 2 og 3. 2.Senest den 15. september hvert år meddeler de medlemsstater, der fisker i SPRFMO-konventionsområdet, Kommissionen mængden i levende vægt af alle arter/artsgrupper, der er fanget i det foregående kalenderår. Kommissionen videresender disse oplysninger til SPRFMO’s sekretariat inden den 30. september.

3.Senest den 15. juni hvert år meddeler de medlemsstater, der fisker i SPRFMO-konventionsområdet, Kommissionen data for trawlfiskeriet for hvert enkelt træk, data om fiskeriet med bundsat langline for hvert sæt, og data om landinger, også for køleskibe, og om omladninger. Kommissionen videresender disse oplysninger til SPRFMO’s sekretariat inden den 30. juni. 4. Kommissionen kan ved hjælp af gennemførelsesretsakter fastsætte de nærmere krav til den dataindberetning, der er omhandlet i denne artikel. Gennemførelsesretsakterne vedtages efter undersøgelsesproceduren i artikel 35. Kapitel IV Overvågning Artikel 24 Observatørprogrammer 1.Medlemsstater, der fisker i SPRFMO-konventionsområdet, opstiller observatørprogrammer med henblik på at indsamle de data, der er omhandlet i bilag X. 2. Senest den 15. september hvert år meddeler de medlemsstater, der fisker i SPRFMO-konventionsområdet, Kommissionen de observationsdata, der er omhandlet i bilag X, og som vedrører det foregående kalenderår. Kommissionen videresender disse oplysninger til SPRFMO’s sekretariat inden den 30. september. 3. Senest den 15. august hvert år forelægger de medlemsstater, der fisker i SPRFMO-konventionsområdet, en årsrapport om gennemførelsen af observatørprogrammet i det foregående år. Rapporten skal indeholde oplysninger om observatørernes uddannelse, programmets udformning og dækning, den type data, der indsamles, og eventuelle problemer, man er stødt på i løbet af året. Kommissionen videresender disse oplysninger til SPRFMO’s sekretariat inden den 1. september. Kapitel V Kontrol af tredjelandsfiskerfartøjer i medlemsstaternes havne Artikel 25 Kontaktpunkter og udpegede havne 1. Medlemsstater, der ønsker at give tredjelandsfiskerfartøjer, der har SPRFMO-fiskeressourcer, der er fanget i SPRFMO-konventionsområdet, eller fiskevarer, der er fremstillet af sådanne ressourcer, om bord, som ikke tidligere er landet eller omladet i havn, tilladelse til at anløbe deres havne, skal: a)udpege de havne, som tredjelandsfiskerfartøjer kan anmode om tilladelse til at anløbe, jf. artikel 5 i Rådets forordning (EU) nr. 1005/2008 b)udpege et kontaktpunkt til modtagelse af den forhåndsmeddelelse, der skal gives i henhold til artikel 6 i Rådets forordning (EF) nr. 1005/2008 c)udpege et kontaktpunkt med henblik på fremsendelse af inspektionsrapporter, jf. artikel 11, stk. 3, i Rådets forordning (EF) nr. 1005/2008. 2. Medlemsstaterne giver Kommissionen meddelelse om eventuelle ændringer af listen over udpegede havne og kontaktpunkter, senest 40 dage før ændringerne træder i kraft. Kommissionen sender oplysningerne herom til SPRFMO's sekretariat, senest 30 dage før ændringerne træder i kraft. Artikel 26

Forhåndsmeddelelse 1. Uanset artikel 6, stk. 1, i forordning (EF) nr. 1005/2008 skal havnemedlemsstaterne kræve, at tredjelandsfiskerfartøjer, der ønsker at lande eller omlade SPRFMO-fiskeressourcer, som ikke tidligere er landet eller omladet, i deres havne, senest 48 timer før forventet ankomst i havn meddeler følgende oplysninger i overensstemmelse med bilag XI: a) fartøjsidentifikation (fartøjets havnekendingsnummer, navn, flag, Den Internationale Søfartsorganisations (IMO's) identifikationsnummer, hvis et sådant haves, og det internationale radiokaldesignal (IRCS) b) navnet på den udpegede havn, som fiskerfartøjet ønsker at anløbe, og formålet med havneanløbet (landing eller omladning) c) en kopi af fiskeritilladelsen eller, i givet fald, enhver anden tilladelse, som fiskerfartøjet er i besiddelse af, og som giver det tilladelse til at udføre aktiviteter, der omfatter SPRFMO-fiskevarer, eller til at omlade fiskevarer d) forventet dato og tidspunkt for ankomst i havn e) skønnet mængde i kg af hver type SPRFMO-fiskevare, der opbevares om bord, med angivelse af fangstområder. Hvis der ikke opbevares SPRFMO-fiskevarer om bord, sendes en nulindberetning f) skønnet mængde i kg af hver type SPRFMO-fiskevare, som skal landes eller omlades, med angivelse af fangstområder g) fiskerfartøjets besætningsliste h) datoerne for fangstrejsen. 2. Meddelelsen i stk. 1 ledsages af en fangstattest, der er valideret i overensstemmelse med kapitel III i forordning (EF) nr. 1005/2008, hvis tredjelandsfiskerfartøjet opbevarer fiskevarer om bord. 3. Havnemedlemsstaterne kan også bede om yderligere oplysninger med henblik på at afgøre, om fiskerfartøjet har udøvet IUU-fiskeri eller dertil knyttede aktiviteter. 4. Havnemedlemsstaterne kan fastsætte en kortere eller længere meddelelsesfrist end den, der er fastsat i stk. 1, bl.a. under hensyntagen til den type fiskevare, der er tale om, og afstanden mellem fiskepladserne og deres havne. I sådanne tilfælde underretter havnemedlemsstaterne Kommissionen herom, og Kommissionen videresender straks oplysningerne til SPRFMO's sekretariat. Artikel 27 Tilladelse til landing eller omladning i havn Efter modtagelse af de relevante oplysninger i henhold til artikel 26, beslutter havnemedlemsstaten, om tredjelandsfiskerfartøjet skal have tilladelse til at anløbe havn eller ej. Nægtes tredjelandsfiskerfartøjet adgang, underretter havnemedlemsstaten Kommissionen herom, som straks videresender oplysningerne til SPRFMO's sekretariat. Havnemedlemsstater nægter fiskerfartøjer, der er opført på SPRFMO's liste over IUU-fartøjer, adgang til deres havne. Artikel 27a Havneinspektioner 1. Havnemedlemsstaterne inspicerer mindst 5 % af de landinger og omladninger af SPRFMO-fiskevarer, som foretages af tredjelandsfiskerfartøjer i deres udpegede havne. 2. Uanset artikel 9, stk. 2, i forordning (EF) nr. 1005/2008 inspicerer havnemedlemsstaterne tredjelandsfiskerfartøjer, når:

a) der foreligger en anmodning fra andre kontraherende parter, samarbejdende ikke-kontraherende parter eller relevante fiskeriforvaltningsorganisationer om inspektion af et bestemt fiskerfartøj, navnlig hvis en sådan anmodning ledsages af bevis for, at det pågældende fiskerfartøj har udøvet IUU-fiskeri, og der er indlysende grunde til at formode, at fiskerfartøjet har udøvet IUU-fiskeri b) et fiskerfartøj ikke har forelagt fyldestgørende oplysninger, som krævet i henhold til artikel 26 c) fiskerfartøjet er blevet nægtet anløb eller benyttelse af en havn i overensstemmelse med SPRFMO's bestemmelser eller andre regionale fiskeriforvaltningsorganisationers bestemmelser. Artikel 28 Inspektionsprocedure 1. Bestemmelserne i denne artikel finder anvendelse i tillæg til de inspektionsprocedurebestemmelser, der er fastsat i artikel 10 i forordning (EF) nr. 1005/2008. 2. Medlemsstaternes kontrollører skal være i besiddelse af et gyldigt ID-kort. De kan tage kopi af alle dokumenter, de finder relevante. 3. Inspektioner udføres på en sådan måde, at de er til mindst mulig gene og ulejlighed for tredjelandsfiskerfartøjet og så vidt muligt ikke går ud over fangstens kvalitet. 4. Efter endt inspektion gives føreren af det inspicerede fremmede fiskerfartøj mulighed for at kontakte de kompetente myndigheder i den relevante havnemedlemsstat vedrørende inspektionsrapporten. Modellen for inspektionsrapporten er fastsat i bilag XII. 5. Senest 12 arbejdsdage efter datoen for afslutning af inspektionen sender havnemedlemsstaten Kommissionen en kopi af den inspektionsrapport, der er omhandlet i artikel 10, stk. 3, og artikel 11, stk. 3, i forordning (EF) nr. 1005/2008, som skal være udfyldt i overensstemmelse med bilag XII. Kommissionen videresender rapporten til SPRFMO's sekretariat senest 15 arbejdsdage efter datoen for afslutning af inspektionen. 6. Hvis inspektionsrapporten ikke kan sendes til Kommissionen med henblik på videresendelse til SPRFMO's sekretariat inden for en frist på 15 arbejdsdage, meddeler den pågældende havnemedlemsstat inden for fristen på 15 arbejdsdage Kommissionen årsagerne til forsinkelsen og giver den besked om, hvornår rapporten vil blive fremsendt. Artikel 29 Procedure i tilfælde af, at der under inspektion i havn konstateres bevis på overtrædelse af SPRFMO's bevarelses- og forvaltningsforanstaltninger 1. Hvis de oplysninger, der indsamles under inspektionen, udgør et bevis på, at et tredjelandsfiskerfartøj har overtrådt SPRFMO's bevarelses- og forvaltningsforanstaltninger, finder denne artikel anvendelse i tillæg til artikel 11 i forordning (EF) nr. 1005/2008. 2.De kompetente myndigheder i havnemedlemsstaten sender hurtigst muligt en kopi af inspektionsrapporten til Kommissionen og under alle omstændigheder inden for en frist på 5 arbejdsdage. Kommissionen videresender straks rapporten til SPRFMO's eksekutivsekretær og til den kontraherende flagstats eller den samarbejdende ikke-kontraherende parts kontaktpunkt. 3. Havnemedlemsstaterne giver straks den kontraherende flagstats eller samarbejdende ikke-kontraherende parts kompetente myndigheder og Kommissionen meddelelse om, hvilken foranstaltning der er truffet i tilfælde af overtrædelser, og Kommissionen videresender disse oplysninger til SPRFMO's eksekutivsekretær. Kapitel VI Håndhævelse Artikel 30

Påståede overtrædelser af SPRFMO's bevarelses- og forvaltningsforanstaltninger, som rapporteres af medlemsstaterne Medlemsstaterne sender senest 120 dage før SPRFMO's årsmøde Kommissionen enhver dokumenteret oplysning, der tyder på, at et fiskerfartøj i de foregående 2 år ikke har overholdt SPRFMO's bevarelses- og forvaltningsforanstaltninger i SPRFMO-konventionsområdet. Kommissionen gennemgår oplysningerne og videresender dem, hvis det er relevant, til SPRFMO's sekretariat senest 90 dage før SPRFMO's årsmøde. Artikel 30a Opførelse af et fiskerfartøj, der fører en medlemsstats flag, på udkastet til SPRFMO's liste over IUU-fartøjer 1. Hvis Kommissionen fra SPRFMO's sekretariat modtager officiel meddelelse om, at et fiskerfartøj, der fører en medlemsstats flag, er opført på udkastet til SPRFMO's liste over IUU-fartøjer, sender den meddelelsen med tilhørende dokumentation og eventuelle andre dokumenterede oplysninger, som SPRFMO's sekretariat har fremsendt, til medlemsstaten, således at den kan fremsætte sine bemærkninger senest 45 dage før SPRFMO-kommissionens årsmøde. Kommissionen gennemgår oplysningerne og videresender dem til SPRFMO's sekretariat senest 30 dage før årsmødet. 2. Myndighederne i en medlemsstat, som har modtaget en meddelelse fra Kommissionen om, at et fiskerfartøj, der fører dens flag, er opført på udkastet til SPRFMO's liste over IUU-fartøjer, underretter fiskerfartøjets ejer om opførelsen på den pågældende liste over IUU-fartøjer og om de mulige konsekvenser af, at opførelsen på listen bekræftes på den liste over IUU-fartøjer, som vedtages af SPRFMO. Artikel 31 Foranstaltninger vedrørende fiskerfartøjer på SPRFMO's liste over IUU-fartøjer 1. Når SPRFMO's liste over IUU-fartøjer er vedtaget, anmoder Kommissionen flagmedlemsstaten om at underrette ejeren af det fiskerfartøj, der er identificeret på listen over IUU-fartøjer, om dets opførelse på listen og om konsekvenserne af opførelsen på listen. 2. Hvis en medlemsstat råder over oplysninger, der tyder på, at et fiskerfartøj, der er opført på SPRFMO's liste over IUU-fartøjer, har ændret navn eller internationalt radiokaldesignal (IRCS), sender medlemsstaten oplysningerne til Kommissionen så hurtigt som muligt. Kommissionen videresender straks oplysningerne til SPRFMO's sekretariat. Artikel 32 Påståede tilfælde af manglende overholdelse, som rapporteres af SPRFMO's sekretariat 1.Hvis Kommissionen modtager oplysninger fra SPRFMO's sekretariat om, at en medlemsstat mistænkes for manglende overholdelse af SPRFMO-konventionen og/eller SPRFMO's bevarelses- og forvaltningsforanstaltninger, sender Kommissionen straks disse oplysninger til den berørte medlemsstat. 2.Medlemsstaten forelægger senest 45 dage før årsmødet Kommissionen resultaterne af enhver undersøgelse, der foretages i forbindelse med en påstand om manglende overholdelse, og enhver foranstaltning, der træffes for at rette op på manglende overholdelse. Kommissionen videresender oplysningerne til SPRFMO's sekretariat senest 30 dage før årsmødet. Artikel 32 a Påståede overtrædelser af SPRFMO's bevarelses- og forvaltningsforanstaltninger, som rapporteres af en kontraherende part eller en samarbejdende ikke-kontraherende part 1.Medlemsstaterne udpeger et kontaktpunkt til modtagelse af havneinspektionsrapporter fra de kontraherende parter og samarbejdende ikke-kontraherende parter. 2.Medlemsstaterne giver Kommissionen meddelelse om eventuelle ændringer af kontaktpunkter, senest 40 dage før ændringerne træder i kraft. Kommissionen sender oplysningerne herom til SPRFMO's sekretariat, senest 30 dage før ændringerne træder i kraft. 3. Hvis det kontaktpunkt, som en medlemsstat har udpeget, modtager en inspektionsrapport fra en kontraherende part eller en samarbejdende ikke-kontraherende part, som indeholder bevis for, at et fiskerfartøj, der fører den pågældende medlemsstats flag, har handlet i strid med SPRFMO's bevarelses- og forvaltningsforanstaltninger, undersøger flagmedlemsstaten straks den påståede overtrædelse og underretter Kommissionen om resultaterne af undersøgelsen og om eventuelle håndhævelsesforanstaltninger, der er truffet, således at Kommissionen kan rapportere til SPRFMO's sekretariat senest 3 måneder efter modtagelsen af underretningen. Hvis medlemsstaten ikke kan sende Kommissionen en statusrapport senest 3 måneder efter modtagelsen af inspektionsrapporten, meddeler den inden for fristen på 3 måneder Kommissionen årsagerne til forsinkelsen og giver den besked om, hvornår statusrapporten vil blive fremsendt. Kommissionen sender undersøgelsesresultaterne eller redegørelsen om årsagerne til forsinkelsen til SPRFMO's eksekutivsekretær. Artikel 32b

Plombering af satellitsporingsanordninger 1. I tillæg til kravene i artikel 18 og 19 i forordning (EU) nr. 404/2011 sørger hver medlemsstat for, at satellitsporingsanordninger, der er installeret om bord på fiskerfartøjer, der fører deres flag, og som ikke er plomberet af producenten, sikres ved hjælp af officielle, individuelt identificerbare plomber, der er udstedt af medlemsstaten. Plomberne anbringes på alle bro- eller antennekomponenter, der enten alene eller sammen med en anden komponent transmitterer data. 2. Medlemsstaterne fører register over alle plomber, der er udstedt til fiskerfartøjer, der fører deres flag. Registret skal indeholde hver plombes entydige referencenummer og oplysninger om eventuelle erstatningsplomber, navnlig datoen for udstedelse og anbringelse af erstatningsplomben og årsagerne til erstatningen. 3. Senest den 1. januar 2019 skal fiskerfartøjer, der fører en medlemsstats flag, have statellitsporingsanordninger om bord, der er plomberet af producenten. Artikel 32c Teknisk svigt i satellitsporingsanordningen 1. I tilfælde af teknisk svigt i satellitsporingsanordningen indberetter EU-fiskerfartøjer ved hjælp af et passende telekommunikationsmiddel hver fjerde time følgende oplysninger til fiskeriovervågningscentret i den medlemsstat, hvis flag de fører: a) IMO-nummer b) internationalt radiokaldesignal c) fartøjets navn d) fartøjsførerens navn e) position, dato og tidspunkt (UTC) f) aktivitet (fiskeri/gennemsejling/omladning). 2. I tilfælde af teknisk svigt i satellitsporingsanordningen sørger medlemsstaterne for, at fiskerfartøjer, der fører deres flag, ophører med at fiske, stuver alle redskaber og straks vender tilbage til havn med henblik på reparation af satellitsporingsanordningen inden for en frist på 60 dage regnet fra den første dag, hvor der opstod teknisk svigt i satellitsporingsanordningen. 3. Denne artikels stykke 1 og 2 finder anvendelse i tillæg til de krav, der er fastsat i artikel 25 i forordning (EU) nr. 404/2011. Afsnit V Afsluttende bestemmelser Artikel 33 Fortrolighed

Data, der indsamles og udveksles i henhold til nærværende forordning, behandles i overensstemmelse med reglerne om datafortrolighed i artikel 112 og 113 i forordning (EF) nr. 1224/2009. Artikel 34 Procedure for ændringer Med henblik på gennemførelse i EU-lovgivningen af ændringer til SPRFMO's bevarelses- og forvaltningsforanstaltninger tillægges Kommissionen beføjelser til at vedtage delegerede retsakter i henhold til artikel 35 med henblik på at ændre: a) bilagene til nærværende forordning b) fristerne i artikel 6, stk. 1, 2 og 3, artikel 9, artikel 10, stk. 2, artikel 11, stk. 2, artikel 14, stk. 1, 2 og 3, artikel 15, stk. 1 og 2, artikel 18, stk. 1, 2, 3 og 4, artikel 20, stk. 1, artikel 21, stk. 2, artikel 22, stk. 1, artikel 23, stk. 2 og 3, artikel 24, stk. 2 og 3, artikel 25, stk. 2, artikel 26, stk. 1, artikel 28, stk. 5 og 6, artikel 29, stk. 2 og 3, artikel 30, artikel 30a, stk. 1, artikel 32, stk. 2, artikel 32a, stk. 2 og 3, artikel 32b, stk. 3 og artikel 32c, stk. 1 og 2 c) den observatørdækning, der er fastsat i artikel 5 og 13 d) den i artikel 10, stk. 2, fastsatte referenceperiode, der ligger til grund for fastsættelsen af bundfiskeriområdet e) den inspektionsdækning, der er fastsat i artikel 27a, stk. 1 f) den type data og oplysninger, der er fastsat krav om i artikel 6, stk. 2 og 3, artikel 9, artikel 10, stk. 2 og 3, artikel 11, stk. 2 og 3, artikel 12, stk. 1, artikel 14, stk. 1, 2 og 3, artikel 15, stk. 1, artikel 16, stk. 2 og 3, artikel 17, stk. 1, artikel 20, stk. 1, artikel 21, stk. 2, artikel 23, stk. 2 og 3, artikel 24, stk. 3, artikel 26, stk. 1, og artikel 32c, stk. 1. Artikel 35 Udøvelse af de delegerede beføjelser 1. Beføjelsen til at vedtage delegerede retsakter tillægges Kommissionen på de i denne artikel fastlagte betingelser. 2. De beføjelser til at vedtage delegerede retsakter, der er omhandlet i artikel 34, tillægges Kommissionen for en periode på fem år fra datoen for denne forordnings ikrafttræden. Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode. 3.Den i artikel 34 omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft. 3aInden vedtagelsen af en delegeret retsakt hører Kommissionen eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale af 13. april 2016 om bedre lovgivning. 4.Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom. 5.En delegeret retsakt vedtaget i henhold til artikel 34 træder kun i kraft, hvis hverken Europa-Parlamentet eller Rådet har gjort indsigelse inden for en frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ. Artikel 36 Gennemførelse